C 507/13

Aviz privind punerea în aplicare a hotărârii din 3 decembrie 2020 în cauza C-461/18 P referitoare la Regulamentul de punere în aplicare (UE) nr. 626/2012 al Consiliului de modificare a Regulamentului de punere în aplicare (UE) nr. 349/2012 de instituire a unei taxe antidumping definitive la importurile de acid tartric originar din Republica Populară Chineză

(2021/C 507/08)

Hotărârea în cauza C-461/18 P

În hotărârea sa din 3 mai 2018 în cauza T 431/12, Distillerie Bonollo SpA și alții / Consiliului Uniunii Europene (1) (denumită în continuare „hotărârea Tribunalului”), Tribunalul Uniunii Europene (denumit în continuare „Tribunalul”) a anulat Regulamentul de punere în aplicare (UE) nr. 626/2012 al Consiliului din 26 iunie 2012 de modificare a Regulamentului de punere în aplicare (UE) nr. 349/2012 de instituire a unei taxe antidumping definitive la importurile de acid tartric originar din Republica Populară Chineză (2) (denumit în continuare „regulamentul în litigiu”). Regulamentul în litigiu a dus la creșterea taxelor antidumping impuse unui număr de doi producători-exportatori (Changmao Biochemical Engineering Co. Ltd, de la 10,1 % la 13,1 %, și Ninghai Organic Chemical Factory, de la 4,7 % la 8,3 %), ca urmare a unei reexaminări intermediare solicitate de câțiva producători din Uniune.

Mai precis, Tribunalul a stabilit că, în cadrul anchetei de reexaminare, Consiliul a calculat valoarea normală a acidului tartric pe baza costurilor de producție din Argentina, în timp ce, în cursul anchetei inițiale, Consiliul a calculat valoarea normală pe baza prețurilor de vânzare internă argentiniene. Tribunalul a concluzionat că aceasta constituie o modificare a metodologiei în sensul articolului 11 alineatul (9) din Regulamentul 1225/2009 (3). Tribunalul a anulat regulamentul în litigiu în întregime, însă, în urma solicitării producătorilor din Uniune, a menținut taxa antidumping mai mare impusă unuia dintre producătorii-exportatori (Ninghai Organic Chemical Factory). În ceea ce privește Changmao, Tribunalul a anulat regulamentul în litigiu în ceea ce privește exportatorul respectiv în cauza T-442/12 pe baza altor motive (4).

La 3 decembrie 2020, în cauza C-461/18 P Changmao Biochemical Engineering Co. Ltd/Distillerie Bonollo SpA și alții (5), Curtea de Justiție a Uniunii Europene (denumită în continuare „CJUE”) s-a pronunțat cu privire la recursul introdus de Changmao Biochemical Engineering Co. Ltd (denumită în continuare „Changmao”) împotriva hotărârii Tribunalului. CJUE a confirmat constatările Tribunalului. Prin urmare, regulamentul în litigiu a fost anulat în ceea ce privește atât Changmao, cât și Ninghai Organic Chemical Factory, însă taxele antidumping mai mari au rămas aplicabile în ceea ce privește cel din urmă producător, în așteptarea măsurilor ce vor fi luate de Comisie în temeiul articolului 266 din TFUE.

Consecințe

Articolul 266 din TFUE prevede că instituțiile trebuie să ia măsurile necesare pentru executarea hotărârilor Tribunalului și ale Curții.

În conformitate cu jurisprudența consacrată, în cazurile în care procedurile constau în mai multe etape administrative, așa cum este cazul procedurilor antidumping, anularea uneia dintre aceste etape nu anulează întreaga procedură (6). În schimb, atunci când se iau măsurile necesare pentru a se conforma unei hotărâri care anulează un act și pentru a o pune în aplicare, procedura de înlocuire a unui act anulat poate fi reluată din punctul în care a apărut ilegalitatea (7).

În consecință, în conformitate cu hotărârea Tribunalului și cu hotărârea CJUE (denumite în continuare „Tribunalul și Curtea”), Comisia Europeană (denumită în continuare „Comisia”), are posibilitatea de a remedia aspectele procedurilor care au dus la anulare, lăsând în același timp nemodificate părțile care nu sunt afectate de hotărâre (8).

Regulamentul în litigiu a fost anulat deoarece Comisia nu a utilizat metodologia corectă pentru calcularea valorii normale a acidului tartric vândut de producătorii-exportatori în cauză. Prin urmare, valoarea normală trebuie recalculată atât pentru Changmao, cât și pentru Ninghai Organic Chemical Factory utilizând aceeași metodologie care a fost utilizată în procedura inițială, și anume calculul trebuie să se bazeze pe prețurile de vânzare internă argentiniene.

Rămân valabile constatările din cadrul regulamentului în litigiu care nu au fost contestate sau care au fost contestate dar respinse de hotărârile Tribunalului și ale Curții sau care nu au fost examinate de Tribunal și de Curte și, prin urmare, nu au dus la anularea regulamentului în cauză.

Redeschiderea procedurii

La 7 septembrie 2017, Comisia a redeschis deja ancheta antidumping privind importurile de acid tartric din Republica Populară Chineză care a condus la adoptarea regulamentului în litigiu în vederea punerii în aplicare a hotărârii Tribunalului în cauza T-422/12 în ceea ce privește Changmao (9). Totuși, obligațiile de punere în aplicare care rezultă în urma hotărârii în cauza T-422/12 au fost înlocuite de obligațiile de punere în aplicare care rezultă în urma hotărârii în cauza C-461/18 P. Într-adevăr, ca urmare a hotărârii din cauza C-461/18 P, Comisia trebuie să recalculeze valoarea normală și pentru Changmao. Prin urmare, comunicarea metodei utilizate pentru calcularea valorii normale a acidului tartric în regulamentul în litigiu nu ar fi suficientă pentru a se conforma cu constatările din cauza C-461/18 P, care impune recalcularea valorii normale.

În consecință, prin prezentul aviz, Comisia extinde sfera de aplicare a redeschiderii anchetei în vederea punerii în aplicare a constatărilor din cauza C-461/18 P, în ceea ce privește atât Changmao, cât și Ninghai Organic Chemical Factory.

Sfera de cuprindere a redeschiderii este limitată la punerea în aplicare a hotărârilor pronunțate de Tribunal și de CJUE. Redeschiderea nu afectează alte anchete. Regulamentul de punere în aplicare (UE) nr. 349/2012 al Consiliului din 16 aprilie 2012 privind instituirea unei taxe antidumping definitive la importurile de acid tartric originar din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (10) este, prin urmare, încă aplicabil în ceea ce privește Changmao. În același timp, Tribunalul a menținut în vigoare efectele regulamentului în litigiu în ceea ce privește Ninghai Organic Chemical Factory.

Părțile interesate sunt informate cu privire la această redeschidere prin publicarea prezentului aviz în Jurnalul Oficial al Uniunii Europene.

Informații comunicate în scris

Toate părțile interesate și, în special, producătorii-exportatori în cauză și industria din Uniune sunt invitate să își facă cunoscute punctele de vedere, să transmită informații și să furnizeze elemente de probă justificative privind aspectele legate de redeschiderea anchetei. Cu excepția cazului în care se prevede altfel, informațiile respective și elementele de probă justificative trebuie să parvină Comisiei în termen de 20 de zile de la data publicării prezentului aviz în Jurnalul Oficial al Uniunii Europene.

Posibilitatea audierii de către serviciile Comisiei responsabile cu ancheta

Producătorii-exportatori în cauză și industria din Uniune pot solicita să fie audiați de serviciile Comisiei responsabile de anchetă. Orice cerere de audiere trebuie să fie transmisă în scris și să precizeze motivele pe care se bazează. În cazul audierilor privind aspecte legate de redeschiderea anchetei, cererea trebuie transmisă în termen de 15 zile de la data publicării prezentului aviz în Jurnalul Oficial al Uniunii Europene. Ulterior, orice solicitare de audiere trebuie transmisă în termenele specifice stabilite de Comisie în comunicarea sa cu aceste părți.

Instrucțiuni de transmitere a informațiilor prezentate în scris și a corespondenței

Informațiile transmise Comisiei în scopul desfășurării anchetelor de apărare comercială trebuie să nu facă obiectul unor drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială; și (b) să furnizeze informațiile și/sau datele părților interesate de prezenta anchetă sub o formă care să le permită acestora să își exercite drepturile la apărare.

Toate informațiile prezentate în scris, inclusiv cele solicitate prin prezentul aviz, chestionarele completate și corespondența furnizate de părțile interesate, pentru care se solicită un tratament confidențial, trebuie să poarte mențiunea „Sensitive” („cu caracter sensibil”) (11). Părțile care transmit informații pe parcursul prezentei anchete sunt invitate să ofere motive pentru solicitarea unui tratament confidențial.

Părțile interesate care transmit informații cu mențiunea „Sensitive” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din regulamentul de bază, care vor purta mențiunea „For inspection by interested parties” (versiune destinată consultării de către părțile interesate). Aceste rezumate trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial. Dacă o parte care furnizează informații confidențiale nu prezintă motive întemeiate pentru solicitarea tratamentului confidențial sau nu pune la dispoziție un rezumat neconfidențial al acestora în formatul și de calitatea solicitate, Comisia poate să nu ia în considerare respectivele informații, cu excepția cazului în care se poate demonstra în mod convingător, utilizând surse adecvate, că informațiile sunt corecte.

Părțile interesate sunt invitate să prezinte toate documentele și cererile prin intermediul TRON.tdi (https://webgate.ec.europa.eu/tron/TDI) inclusiv împuternicirile și fișele de certificare scanate. Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii pe cale electronică a informațiilor conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț:

https://trade.ec.europa.eu/doclib/docs/2014/june/tradoc_152581.pdf

Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională care este verificată zilnic. După furnizarea datelor de contact, Comisia va comunica cu părțile interesate doar prin TRON.tdi sau prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate.

Pentru mai multe reguli și informații privind corespondența cu Comisia, inclusiv principiile aplicabile transmiterii prin TRON.tdi și prin e-mail, părțile interesate sunt invitate să consulte instrucțiunile sus-menționate privind comunicarea cu părțile interesate.

Adresa de corespondență a Comisiei este următoarea:

Comisia Europeană Direcția Generală Comerț Direcția G Birou: CHAR 04/039 1049 Bruxelles BELGIA

TRON.tdi: https://webgate.ec.europa.eu/tron/tdi

E-mail: TRADE-AD-R529A-TARTARIC-ACID@EC.EUROPA.EU

Site web: https://trade.ec.europa.eu/tdi/case_details.cfm?id=2280

Lipsa cooperării

În cazurile în care orice parte interesată refuză accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot formula constatări, pozitive sau negative, pe baza datelor factuale disponibile, în conformitate cu articolul 18 din regulamentul de bază.

În cazul în care se constată că orice parte interesată a transmis informații false sau înșelătoare, informațiile pot să fie desconsiderate și se pot utiliza datele factuale disponibile.

Dacă orice parte interesată nu cooperează sau cooperează doar parțial și, în consecință, constatările se bazează pe informațiile factuale disponibile, în conformitate cu articolul 18 din regulamentul de bază, rezultatul ar putea fi mai puțin favorabil respectivei părți decât dacă aceasta ar fi cooperat.

Faptul că nu se oferă un răspuns pe suport electronic nu va fi considerat un refuz de a coopera, cu condiția ca partea interesată respectivă să demonstreze că prezentarea unui răspuns în forma cerută ar antrena sarcini sau costuri suplimentare nerezonabile. Partea interesată trebuie să contacteze imediat Comisia în acest sens.

Consilierul-auditor

Părțile interesate pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de amânare a termenelor și orice alte cereri privind drepturile la apărare ale părților interesate și ale terților, care ar putea să apară în cursul procedurii.

Consilierul-auditor poate organiza audieri și poate acționa ca mediator între partea sau părțile interesate și serviciile Comisiei, pentru a asigura respectarea deplină a drepturilor la apărare ale părților interesate. Cererile de audiere adresate consilierului-auditor trebuie formulate în scris și trebuie să precizeze motivele pe care se bazează. Consilierul-auditor va examina motivele aflate la baza cererilor. Aceste audieri trebuie să aibă loc numai dacă problemele nu au fost soluționate cu serviciile Comisiei în timp util.

Părțile interesate sunt invitate să respecte termenele stabilite în aviz și în ceea ce privește intervențiile, inclusiv audierile, cu consilierul-auditor. Orice cerere trebuie să fie transmisă în timp util și cu promptitudine, pentru a nu se pune în pericol buna desfășurare a procedurii. În acest sens, părțile interesate trebuie să solicite intervenția consilierului-auditor în cel mai scurt timp posibil de la apariția evenimentului care justifică o astfel de intervenție. Consilierul-auditor va examina motivele întârzierii cererilor de intervenție, natura problemelor ridicate și impactul acestor aspecte asupra dreptului la apărare, ținând seama în mod corespunzător de interesele unei bune administrări și de finalizarea la timp a anchetei.

Pentru mai multe informații și date de contact, părțile interesate pot consulta paginile dedicate consilierului-auditor de pe site-ul de internet al DG Comerț:

http://ec.europa.eu/trade/trade-policy-and-you/contacts/hearing-officer/

Prelucrarea datelor cu caracter personal

Toate datele cu caracter personal colectate pe parcursul prezentei anchete vor fi tratate în conformitate cu Regulamentul (UE) 2018/1725 al Parlamentului European și al Consiliului (12).

Pe site-ul internet al DG Comerț este disponibil un aviz privind protecția datelor care informează toate persoanele cu privire la prelucrarea datelor cu caracter personal în cadrul activităților de apărare comercială ale Comisiei:

https://ec.europa.eu/trade/policy/accessing-markets/trade-defence/

Comunicarea constatărilor

Părțile interesate înregistrate în cursul anchetei care a dus la adoptarea regulamentului în litigiu vor fi informate ulterior cu privire la faptele și considerentele esențiale pe baza cărora se intenționează punerea în aplicare a hotărârii și vor avea posibilitatea să prezinte observații.

(1) Hotărârea Tribunalului din 3 mai 2018, Distillerie Bonollo SpA și alții / Consiliul Uniunii Europene, cauza T-431/12, ECLI:EU:T:2018:251.

(2) JO L 182, 13.7.2012, p. 1.

(3) JO L 343, 22.12.2009, p. 51, înlocuit cu Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21: denumit în continuare „regulamentul de bază”).

(4) Hotărârea Tribunalului din 1 iunie 2017, Changmao Biochemical Engineering/Consiliu, Cauza T-442/12, ECLI:EU:T:2017:372. În cauza respectivă, Tribunalul a identificat o încălcare a dreptului la apărare, precum și a articolului 20 alineatul (2) din regulamentul de bază, întrucât instituțiile nu au furnizat informații pertinente cu privire la metoda utilizată pentru calcularea valorii normale pentru acidul tartric DL.

(5) Hotărârea Curții de Justiție din 3 decembrie 2020, Changmao Biochemical Engineering Co. Ltd / Distillerie Bonollo SpA și alții, cauza C-461/18 P, ECLI:EU:C:2020:979.

(6) Hotărârea din 15 octombrie 1998, Industrie des poudres sphériques (IPS)/Consiliul, Cauza T-2/95, ECLI:EU:T:1998:242.

(7) Hotărârile Curții de Justiție din 3 octombrie 2000, Industrie des poudres sphériques/Consiliul, C-458/98 P, EU:C:2000:531, punctele 80 și 85, precum și din 28 ianuarie 2016, CM Eurologistik, C-283/14 și C-284/14, EU:C:2016:57, punctele 48-55.

(8) Hotărârea Curții de Justiție din 14 iunie 2016, Comisia/McBride, cauza C-361/14 P, EU:C:2016:434, punctul 56; a se vedea de asemenea, în materie de dumping, hotărârea Curții de Justiție din 3 octombrie 2000, Industrie des poudres sphériques/Consiliul, cauza C-458/98 P EU:C:2000:531, punctul 84.

(9) Aviz privind hotărârea din 1 iunie 2017 în cauza T-442/12 referitoare la Regulamentul de punere în aplicare (UE) nr. 626/2012 al Consiliului de modificare a Regulamentului de punere în aplicare (UE) nr. 349/2012 de instituire a unei taxe antidumping definitive la importurile de acid tartric originar din Republica Populară Chineză (JO C 296, 7.9.2017, p 16).

(10) JO L 110, 24.4.2012, p. 3.

(11) Un document cu mențiunea „Sensitive” este un document considerat confidențial în temeiul articolului 19 din regulamentul de bază și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). De asemenea, el este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

(12) Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).